Шчырай размове папярэднічалі сустрэчы ў Івацэвіцкай ЖКГ і мясцовым тэрытарыяльным цэнтры сацыяльнага абслугоўвання насельніцтва. Намеснік дырэктара жыллёва-камунальнай гаспадаркі Уладзімір Бурдзь пазнаёміў удзельнікаў семінара з тым, як на ягоным прадпрыемстве пастаўлена работа са зваротамі грамадзян, якое ўзаемадзеянне маюць службы ЖКГ не толькі са службамі МНС, праваахоўнымі органамі, але і з раённай газетай “Івацэвіцкі веснік”. Прынамсі, за дзевяць месяцаў у раёнцы было змешчана 20 публікацый (у асноўным, аб’яў і тлумачэнняў), што дазваляе аператыўна даносіць да жыхароў горада і раёна звесткі пра змены ў аплаце камунальных паслуг, тарыфы ЖКГ, мажлівасці камунальнікаў у вырашэнні праблем і пытанняў, што хвалююць грамадзян.